Historia Muzeo de la Franc-ĉina Amikeco

ISO La Historia Muzeo de la Franc-ĉina Amikeco (ĉine: 中国旅法勤工俭学蒙达尔纪纪念馆) situas en Montargis en la departemento Loiret, regiono Centre-Val de Loire, Francio. La muzeon kreis la registaro de la ĉina provinco Hunano, kiu aĉetis la konstruaĵon en la centro de Montargis en 2014 kaj inaŭguris la muzeon la 27an de aŭgusto 2016. La muzeo ĉefe festas la Movadon pri Labor-Studoj, kiu ebligis al pli ol 300 partoprenantoj veni al Montargis. Historio kaj kolektoj La muzeo okupas tri ĉefajn etaĝojn de domo, en kiu pluraj ĉinaj studentoj loĝis dum la Labor-Studoj-Movado, ĉe 15 rue Raymond-Tellier en la historia centro de Montargis. Ĝi spuras la ĉinan ĉeeston en Montargis en la 1910-aj kaj 1920-aj jaroj, komencante de decida kunveno la 16-an de novembro 1912, kiam la edukisto Li Shizeng (1881-1973) unuafoje persvadis la urban konsilantaron instigi la alvenon de ĉinaj studentoj. La muzeo priskribas la restadojn en Montargis de pluraj eminentaj ĉinaj figuroj el la unua revolucia generacio, inkluzive de Deng Xiaoping (1904-1997) kaj Zhou Enlai (1898-1976), same kiel Cai Chang (1900-1990), Cai Hesen (1895-1931), Chen Yi (1901-1972), Li Fuchun (1900-1975), Li Weihan (1896-1984), Nie Rongzhen (1899-1992), Xiang Jingyu (1895-1928), kaj Zhao Shiyan (1901-1927), inter aliaj. Sekcio estas ankaŭ dediĉita al la rilatoj inter Ĉinio kaj Francio ekde la diplomatia agnosko de la Ĉina Popola Respubliko fare de la franca prezidanto Charles de Gaulle en 1964. Referencoj